এই বছরেও ভাই ফোঁটা দিয়েছেন দাদাকে। আর সেই দাদাকেই খুন করলেন বোন। জমি নিয়ে গোলমালের জেরে বোনের হাতে দাদা খুন হলেন উত্তর দিনাজপুর জেলার রায়গঞ্জ থানার খোকসা গ্রামে। পুলিশ সূত্রে জানা গিয়েছে, মৃত ব্যক্তির নাম রাজকিশোর বর্মন (৫৫)। ঘটনার পর থেকেই পলাতক বোন সোনামতি বর্মন। পুলিশ দেহটি উদ্ধার করে ময়নাতদন্তের জন্য রায়গঞ্জ জেলা হাসপাতালে পাঠায়। ঘটনার তদন্ত শুরু করেছে পুলিশ।
পুলিশ সূত্রে জানা গিয়েছে, প্রায় মাসখানেক ধরে মাত্র দু’শতক পৈতৃক জমি নিয়ে ছোট বোন সোনামতি বর্মনের সঙ্গে দাদা রাজকিশোর বর্মনের গোলমাল চলছিল। বৃহস্পতিবার সকালে রাজকিশোর ওই জমিতে ঘর বানানোর জন্য বাঁশের খুঁটি পোতেন। সেই সময়ে সোনামতি একটি বাঁশ দিয়ে দাদার মাথায় আঘাত করলে রক্তাক্ত অবস্থায় মাটিতে লুটিয়ে পরেন রাজকিশোর। ঘটনাস্থলেই মৃত্যু হয় তাঁর। খবর পেয়ে ঘটনাস্থলে আসে রায়গঞ্জ থানার পুলিশ। মৃত রাজকিশোর বর্মনের স্ত্রী সারদা বর্মন ননদের বিরুদ্ধে খুনের অভিযোগ তুলে শাস্তি দাবি করেছেন।